google/wiki40b huggingface dataset:
Βουλευτικές εκλογές στη Σρι Λάνκα 2015

Στη Σρι Λάνκα διεξήχθησαν βουλευτικές εκλογές στις 17 Αυγούστου 2015, 10 μήνες πριν την τακτική ημερομηνία. Εξελέγησαν 225 μέλη στο 15ο Κοινοβούλιο.
Ο κυβερνών συνασπισμός με επικεφαλής το Ενωτικό Εθνικό Κόμμα (UNFGG) κέρδισε 106 έδρες, 46 περισσότερες σε σχέση με τις εκλογές του 2010, όμως δεν εξασφάλισε την πλειοψηφία εδρών στο Κοινοβούλιο. Η κύρια συμμαχία της αντιπολίτευσης Ενωμένος Συνασπισμός της Ελευθερίας του Λαού (UPFA) έλαβε 95 έδρες, σημειώνοντας πτώση 49 εδρών. Ο Εθνικός Συνασπισμός των Ταμίλ (TNA), το μεγαλύτερο κόμμα που εκπροσωπεί τους Ταμίλ της Σρι Λάνκα, κέρδισε 16 έδρες, 2 περισσότερες από το 2010. Οι υπόλοιπες 8 έδρες κερδήθηκαν από το κόμμα Τζανάτα Βιμούκθι Περαμούνα (6), το Μουσουλμανικό Κογκρέσο της Σρι Λάνκα (1) και το Δημοκρατικό Κόμμα του Λαού των Ιλάμ (1). Ο πρωθυπουργός Ρανίλ Γουικρεμεσίνγκε, αρχηγός του UNFGG και του UNP, ήταν ικανός να σχηματίσει κυβέρνηση συνασπισμού, με την υποστήριξη των βουλευτών του UPFA που ήταν προσκείμενοι στον πρόεδρο Μαϊθριπάλα Σιρισένα.
Αλαμούτ (κάστρο)

Στη λογοτεχνία

Το κάστρο αναφέρεται στα μυθιστορήματα Το εκκρεμές του Φουκώ και Μπαουντολίνο του Ουμπέρτο Έκο και Τα παιδιά του Γκράαλ του Πέτερ Μπέρλινγκ.
Υπερσμήνος

Ένα υπερσμήνος είναι μια μεγάλη ομάδα μικρότερων σμήνων γαλαξιών ή ομάδων γαλαξιών, που είναι από τις πιο γνωστές δομές του Κόσμου. Ο Γαλαξίας μας είναι μέρος του συστήματος γαλαξιών της Τοπικής Ομάδας (που περιέχει περισσότερους από 54 γαλαξίες), το οποίο με τη σειρά του είναι μέρος του Υπερσμήνους Λανιακέα. Αυτό το υπερσμήνος καλύπτει πάνω από 500 εκατομμύρια έτη φωτός, ενώ η Τοπική Ομάδα εκτείνεται πάνω από 10 εκατομμύρια έτη φωτός. Ο αριθμός των υπερσμήνων στο παρατηρούμενο σύμπαν υπολογίζεται ότι είναι 10 εκατομμύρια.
Οι γαλαξίες ομαδοποιούνται σε σμήνη αντί να διασκορπίζονται τυχαία. Σμήνη γαλαξιών, με τη σειρά τους, ομαδοποιούνται για να σχηματίσουν υπερσμήνη. Συνήθως, τα υπερσμήνη περιέχουν δεκάδες ατομικά σμήνη σε όλη την έκταση ενός χώρου περίπου 150 εκατομμυρίων ετών φωτός. Σε αντίθεση με τα σμήνη, τα περισσότερα υπερσμήνη δεν συνδέονται μεταξύ τους με τη βαρύτητα. Τα συστατικά σμήνη μετατοπίζονται γενικά το ένα από το άλλο λόγω της ροής Χαμπλ.
Ο γαλαξίας του Γαλαξία μας πέφτει μέσα στην Τοπική Ομάδα, η οποία είναι ένα φτωχό και ακανόνιστο σύμπλεγμα γαλαξιών. Τα φτωχά σμήνη ενδέχεται να περιέχουν μόνο λίγους δεκάδες γαλαξίες, σε σύγκριση με πλούσια σμήνη με εκατοντάδες ή και χιλιάδες. Η Τοπική Ομάδα βρίσκεται στο Τοπικό Υπερσμήνος (γνωστό και ως Υπερσμήνος της Παρθένου), το οποίο έχει διάμετρο 100 εκατομμυρίων ετών φωτός. Το Τοπικό Υπερσμήνος περιέχει συνολικά περίπου 10¹⁵ φορές τη μάζα του Ήλιου.
Το μεγαλύτερο σμήνος του παρατηρήσιμου σύμπαντος ονομάζεται Μεγάλος Ελκυστής. Η βαρύτητά του είναι τόσο έντονη ώστε το Τοπικό Υπερσμήνος, συμπεριλαμβανομένου και του Γαλαξία μας, κινείται προς μια κατεύθυνση προς αυτό με ταχύτητα αρκετών εκατοντάδων χιλιομέτρων ανά δευτερόλεπτο. Οι ταχύτητες σε αυτή την κοσμική κλίμακα μετριούνται σε σχέση με το πλαίσιο αναφοράς της ροής Χαμπλ. Το μεγαλύτερο υπερσμήνος έξω από το τοπικό σύμπαν είναι το Νήμα Περσέας-Πήγασος. Περιέχει το υπερσμήνος του Περσέα και εκτείνεται περίπου ένα δισεκατομμύριο έτη φωτός, καθιστώντας το μία από τις μεγαλύτερες γνωστές δομές του σύμπαντος.
Gothic metal

Χαρακτηριστικά

To gothic metal αναμειγνύει τις χαμηλά κουρδισμένες κιθάρες και τους πεσιμιστικούς στίχους του doom metal με την σκοτεινή και ρομαντική ατμόσφαιρα του gothic rock. Οι στίχοι των τραγουδιών έχουν συνήθως να κάνουν με την απώλεια, τον θάνατο, τον ρομαντισμό, την χαμένη αγάπη και την γοτθική φαντασία. Τα φωνητικά ποικίλουν από γρυλίσματα μέχρι βαρύτονα και καθαρά, ενώ το γοτθικό στοιχείο έχει αναμειχθεί με ακραία είδη του metal, όπως το black ή το death metal.

Καταβολές

Από τις αρχές της δεκαετίας του '70, πολλά συγκροτήματα επηρέασαν την δημιουργία και την αισθητική του gothic metal, μεταξύ αυτών οι Black Sabbath, Celtic Frost, Rainbow, Dio, Blue Öyster Cult, Deep Purple και Mercyful Fate.
Στα μέσα της δεκαετίας του '80, εμφανίστηκε το gothic rock, ως αποτέλεσμα του κινήματος του πανκ. Πιο γνωστό συγκρότημα του είδους υπήρξαν οι The Cure, ενώ ιδιαίτερα επιδραστικοί υπήρξαν οι Christian Death.
Στις αρχές της δεκαετίας του '90 πραγματοποίησαν το δισκογραφικό τους ντεμπούτο ονόματα όπως οι My Dying Bride, Paradise Lost και Anathema, με ήχο που συνδύαζε το death metal, το doom και το gothic, ενσωματώνοντας στον ήχο τους πλήκτρα, γυναικεία φωνητικά, κ.α..
Δικός της

Πλοκή

Η ταινία διαδραματίζεται στο Λος Άντζελες στο κοντινό μέλλον και ακολουθεί τον Θίοντορ Τουόμπλι, έναν πολύπλοκο άνδρα που κερδίζει τα προς το ζην γράφοντας συγκινητικά, προσωπικά γράμματα για άλλους ανθρώπους. Πληγωμένος μετά το χωρισμό του από μια πολύχρονη σχέση, ο Θίοντορ ιντριγκάρεται από ένα καινούριο, προχωρημένο λειτουργικό σύστημα, το οποίο υπόσχεται μια διαισθητική οντότητα από μόνη της, μοναδική για κάθε χρήστη. Αφού το σύστημα μπαίνει σε εφαρμογη, ο Θίοντορ είναι στην ευχάριστη θέση να γνωρίσει τη "Σαμάνθα", μια έξυπνη, θηλυκή φωνή, η οποία είναι διορατικά, ευαίσθητη και εκπληκτικά αστεία. Καθώς οι ανάγκες της και οι επιθυμίες της αυξάνονται σε συνδυασμό με τις δικές τους, η φιλία τους γίνεται πιο βαθειά και καταλήγει σε αμοιβαία αγάπη.

Παραγωγή

Ο Σπάικ Τζονζ ξόδεψε πέντε μήνες για να γράψει το πρώτο προσχέδιο του σεναρίου. Ένας από τους πρώτους ηθοποιούς που οραματίστηκε για την ταινίσ ήταν ο Χοακίν Φίνιξ. Στα μέσα του 2011, ο Φίνιξ υπέγραψε να πρωταγωνιστήσει στο πρότζεκτ με τη Warner Bros. να αναλαμβάνει τη διανομή. Η Κάρεϊ Μάλιγκαν μπήκε σε διαπραγματέυσει για να πρωταγωνιστήσει στην ταινία. Αφού πήρε πρώτα το ρόλο, αργότερα η Μάλιγκαν αποχώρησε από το πρότζεκτ λόγω άλλων επαγγελματικών υποχρεώσεων. Τον Απρίλιο του 2012, η Ρούνι Μάρα αντικατέστησε τη Μάλιγκαν.

Box office

H ταινία Δικός της έκανε άνοιγμα τριημέρου στην 11η θέση με 5,3 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 25,5 εκατομμύρια δολάρια και στον υπόλοιπο κόσμο συγκέντρωσε 21,7 εκατομμύρια δολάρια. Παγκοσμίως απέφερε 47,3 εκατομμύρια δολάρια.
Αργοστόλι

Ιστορία

Από το 1600 περίπου φαίνεται πως άρχισε να οικίζεται η περιοχή κοντά στον Κούταβο και ιδιαίτερα από τη μεριά που σήμερα είναι η περιοχή της Γέφυρας και η Σισιώτισσα. Η λύση για μια νέα πόλη που να έχει όσο δυνατό καλύτερες προδιαγραφές με πρώτη αυτή του ασφαλή λιμένα θα προκύψει αργότερα, όταν το 1757 θα αποφασιστεί να μεταφερθεί η πρωτεύουσα από το Κάστρο του Αγίου Γεωργίου εκεί κοντά στον Κούταβο, όπου υπήρχε ένας οικισμός επί το πλείστον από ψαράδες, ένα επίνειο του Κάστρου που ονομαζόταν Tener della Scala di Cefalonia. Παλαιότερα το λιμάνι του νησιού υπήρχε εκεί στον Κούταβο, το Porto  de la Zephalonia ή Porto de l’ Arsenal, στον  μυχό. Από το 1757 και μετά το Αργοστόλι άρχισε να μεγαλώνει σταδιακά.
Όταν τα Επτάνησα πέρασαν στους Άγγλους, περίπου το 1810, η Κεφαλλονιά όπως και τα άλλα Επτάνησα είχε το δικό της Άγγλο κυβερνήτη. Ένας από αυτούς ήταν ο Ντε Μποσέ, ο οποίος έκανε πολλά έργα στο Αργοστόλι και ήταν ο δημιουργός της γέφυρας του Αργοστολίου. Η γέφυρα αυτή μήκους περίπου ενός χιλιομέτρου συνέδεε το Αργοστόλι με την απέναντι πλευρά του κόλπου του Αργοστολίου.  Η παλαιά πόλη του Αργοστολίου ήταν κατά πολύ γραφικότερη από τη σημερινή αφού περιείχε πολλά μεγάλα κτίρια με Ιταλικές επιρροές στην αρχιτεκτονική τους.  Η προσεισμική πόλη χαρακτηριζόταν από πολλά επιβλητικά αρχοντικά και μέγαρα, με ιταλικές επιρροές στην αρχιτεκτονική των σπιτιών του με αναγεννησιακά και μπαρόκ στοιχεία. Το Αργοστόλι, επίσης ήταν η δεύτερη πόλη στην Ελλάδα που ηλεκτροφωτίστηκε.  Ένα από τα «μυστήρια» του Αργοστολίου είναι οι Καταβόθρες, ένα σπάνιο γεωλογικό φαινόμενο.
Αλέξανδρος Γιαννούλιας

Οικογένεια

Γεννήθηκε στις 16 Μαρτίου 1976 και μεγάλωσε στο Σικάγο. Οι γονείς του ήταν Έλληνες μετανάστες. Ο πατέρας του ονομαζόταν Αλέκος και καταγόταν από την Κλειτορία (Μαζέικα) Καλαβρύτων. Μετανάστευσε στην Αμερική τη δεκαετία του '70. Εγκαταστάθηκε στο Σικάγο, όπου άνοιξε ένα κτηματομεσιτικό γραφείο, το οποίο τώρα διαχειρίζεται ο μεγάλος αδελφός του Αλέξη Γιαννούλια. Απέκτησε τεράστια ακίνητη περιουσία στο Σικάγο, ιδρύοντας μία από τις μεγαλύτερες τράπεζες του Ιλινόις, την "Βroadway Βank", με επτά υποκαταστήματα, στην οποία ο σημερινός υπουργός Οικονομικών της πολιτείας κατέλαβε τη θέση του αντιπροέδρου. Ο Αλέκος Γιαννούλιας ερχόταν κάθε χρόνο για διακοπές στα Νικολέικα Αιγίου. Μία από τις χρονιές αυτές, το 2005, πνίγηκε ενώ κολυμπούσε στο Λαμπίρι Αιγιάλειας.
Η μητέρα του ονομάζεται Άννα Ξηρουχάκη (γεν. 1947) και κατάγεται από τα Σφακιά της Κρήτης. Είναι πρώτη εξαδέρφη της γυναίκας του βουλευτή Χανίων του ΠΑΣΟΚ Μανώλη Σκουλάκη. Μετανάστευσε στο Σικάγο το 1962 μετά τη δολοφονία του πατέρα της Μανούσου Ξηρουχάκη. Εκεί σπούδασε, εργάστηκε και γνώρισε τον Αλέκο Γιαννούλια. Η οικογένεια Ξηρουχάκη έχει απώτερη καταγωγή από το χωριό Ίμπρος Ασφένδου Σφακίων και ο παππούς της Γιώργος Ξηρουχάκης ή "Ξηρουγιώργης" ήταν ένας από τους πέντε Σφακιανούς που μετείχαν στο Κίνημα του Θερίσου στο πλευρό του Βενιζέλου.
Εκτός από τον Αλέξανδρο, απέκτησαν άλλους δύο γιους, το Δημήτρη και το Γιώργο.

Σπουδές και αθλητισμός

Φοίτησε στο Πανεπιστήμιο του Σικάγο (University of Chicago), στο οποίο ταυτόχρονα έπαιζε μπάσκετ. Στη συνέχεια πήρε μεταγραφή για το Πανεπιστήμιο της Βοστόνης (Boston University), με την ομάδα του οποίου αγωνίστηκε στην Α΄ κατηγορία (Division I), την ανώτερη κατηγορία του αμερικανικού κολεγιακού μπάσκετ (NCAA).
Και τις δύο χρονιές που αγωνίστηκε εκεί του απονεμήθηκε ο τιμητικός τίτλος "Academic Honor Roll" από την ομοσπονδία κολεγιακού αθλητισμού των ΒΑ πολιτειών των ΗΠΑ (America East Conference). Παράλληλα με την ενασχόλησή του με το μπάσκετ, πήρε το πτυχίο στα οικονομικά.
Στη συνέχεια ήρθε στην Ελλάδα κι έπαιξε επαγγελματικό μπάσκετ τη σεζόν 1998-99 στον Πανιώνιο. Ακολούθως, γράφτηκε στη Νομική Σχολή του Πανεπιστημίου Τουλέιν (Tulane University Law School) στη Νέα Ορλεάνη, μια από τις αρχαιότερες των ΗΠΑ, αφού λειτουργεί από το 1847. Μετά την αποφοίτησή του εργάστηκε στην Broadway Bank, της οποίας διετέλεσε αντιπρόεδρος.
Οινόη Ικαρίας

Η Οινόη (αρχαία ελληνικά: Οἰνόη) ήταν μια μικρή πόλη στη βορειοδυτική ακτή του νησιού της Ικαρίας. Το όνομα της πόλης φαίνεται να προέρχεται από το κρασί που καλλιεργείται στην περιοχή, στις πλαγιές του όρους Πρλαμνου, αν και άλλοι πιστεύουν ότι η Ικάρια Οινόη ήταν αποικία της αττικής πόλης με το ίδιο όνομα. Κατά τη διάρκεια του 6ου αιώνα π.Χ., η Οινόη και η υπόλοιπη Ικαρία έγινε μέρος της θάλασσας αυτοκρατορίας του Πολυκράτη, και κατά τη διάρκεια του 5ου αιώνα π.Χ., οι Ικάριες πόλεις Οινόη και Θέρμαι έγιναν μέλος της Αθηναϊκής συμμαχία. Κατά τον 2ο αιώνα π.Χ., το νησί αποικήθηκε από τη Σάμο. Αυτή τη στιγμή, χτίστηκε ο ναός της Αρτέμιδος με το όνομα Ταυροπόλιον, στην Οινόη. Τα νομίσματα της πόλης έδειχναν την Άρτεμις και ένα ταύρο, με επιγραφή, "ΟΙ" ή "ΟΙΝΑΙ[ΩΝ]".
Ο χώρος της Οινόης βρίσκεται κοντά στον Κάμπο, τον Εύδηλο.
Ελεύθερος σκύλος

Ελεύθερος σκύλος, κοινώς αδέσποτο είναι κάθε σκύλος που δεν είναι περιορισμένος, είναι αδέσποτος ή άγριος, είτε χωρίς ιδιοκτήτη είτε κάποιος που δε ζει πλέον με τον ιδιοκτήτη του, ή απλά είναι ελεύθερος να κυκλοφορεί οπουδήποτε και να επιστρέφει κατά βούληση. Ο όρος καλύπτει ποικίλες μη αυστηρά ορισμένες κατηγορίες σκύλων που σχετίζονται με την ιδιοκτησία και την προέλευση τέτοιων σκυλιών, συμπεριλαμβάνοντας τους σκύλους των δρόμων, τους σκύλους των χωριών, τους ήμερους και μη ήμερους αδέσποτους σκύλους, και τους άγριους σκύλους. Οι ειδικοί χρησιμοποιούν τον όρο ελεύθερος σκύλος όχι μόνο όταν δεν είναι ασφαλές να υποτεθεί ότι ένας μη περιορισμένος σκύλος είναι αδέσποτος, αλλά επίσης όταν, όπως στη μελέτη της οικολογικής επίδρασης των ελεύθερων σκύλων, αυτοί οι διαχωρισμοί είναι άνευ σημασίας.
Use Your Illusion II

Σχετικά

Στα δύο αυτά άλμπουμ παρατηρείται μια αλλαγή στον ήχο του συγκροτήματος, καθώς είναι επηρεασμένοι από πανκ και κλασσική μουσική. Αυτό γίνεται εμφανές με την χρήση πιάνου από τον Αξλ Ρόουζ και τον Ντίζυ Ριντ. Διαφορά παρουσιάζεται και λόγω της αντικατάστασης του ντράμμερ Στίβεν Άντλερ από τον Ματ Σόρουμ, καθώς εκείνος είχε απολυθεί λόγω της μεγάλης χρήσης ηρωΐνης. Ο δίσκος αυτός, μάλιστα, έχει ένα πιο πολιτικό θέμα, κάτι που γίνεται εμφανές και από το κομμάτι "Civil War", το οποίο είναι το τελευταίο στο οποίο εμφανίζεται ο Άντλερ. Το Use Your Illusion II αποτελείται κυρίως από τραγούδια που γράφτηκαν μετά το Appetite for Destruction.
Τα Use Your Illusion είναι τα πρώτα άλμπουμ της μπάντας στα οποία τραγουδούν και άλλα μέλη εκτός από τον Ρόουζ. Στο κομμάτι "14 Years" κύρια φωνητικά παρέχει ο κιθαρίστας Ίζυ Στράντλιν, ενώ στο "So Fine" ο μπασίστας Νταφ ΜαΚέγκαν. Ο Ρόουζ παρουσιάζεται για πρώτη φόρά να παίζει κάποιο όργανο εκτός από πιάνο και πλήκτρα: κιθάρα στο "Shotgun Blues".
Υπήρχε δυσκολία στο να επιτευχθεί ο ήχος του άλμπουμ. Η τελική μίξη έγινε από τον Μπιλ Πράις. Ο κιθαρίστας Slash έχει δηλώσει ότι μεγάλο μέρος των άλμπουμ γράφτηκε στο σπίτι του μέσα σε δύο νύχτες, με ακουστικά όργανα, μετά από μήνες χωρίς νέο υλικό.

Κυκλοφορία

Πάνω από 500,000 αντίτυπα των δύο δίσκων πουλήθηκαν μέσα σε δύο ώρες από την κυκλοφορία τους. Και οι δύο δίσκοι έχουν γίνει 7x πλατινένιοι.

Εξώφυλλο

Τα εξώφυλλα απποτελούν απόσπασμα της σχολής των Αθηνών του Ραφαήλ. Τα εξώφυλλα είναι έργο του καλλιτέχνη Μαρκ Κοστάμπι, ενώ ονομάστηκε "Use Your Illusion" από τον Πωλ Κοστάμπι. Η μόνη διαφορά ανάμεσα στα εξώφυλλα των δύο άλμπουμ είναι ότι στο Use Your Illusion I το έργο είναι καλυμμένο από κίτρινο και κόκκινο, ενώ στο II από μωβ και μπλε.
Γεώργιος του Μπάντεν

Βιογραφία

Ήταν ο τέταρτος γιος του Ιακώβου μαργράβου του Μπάντεν-Μπάντεν και της Αικατερίνης, κόρης του Καρόλου Β΄ δούκα της Λωρραίνης.
Εισήλθε στην Εκκλησία το 1445 και σπούδασε θεολογία στην Ερφούρτη, την Παβία και την Κολωνία. Το 1456 έγινε βοηθός επίσκοπος του Μάιντς, δηλ. διάδοχος του Κορράδου Β΄ Μπάγιερ του Μπόππαρτ. Το 1459 απεβίωσε ο Κορράδος Β΄ και τον διαδέχθηκε ο Γεώργιος, αλλά δεν ανέλαβε αμέσως.
Από πιο πριν είχε εμπλακεί στον Βαυαρικό Πόλεμο (1459-63), όπου ηττήθηκε στη μάχη του Ζέκενχαϊμ. Φυλακίστηκε και έπειτα από την πληρωμή μεγάλων λύτρων, ελευθερώθηκε. Ως επίσκοπος εισήλθε στο Μάιντς μόλις το 1461 με τη συνοδεία 700 ιππέων.
Το 1444 μερικές πόλεις της επισκοπής του χάθηκαν στον Ρενέ Α΄ των Καπετιδών δούκα του Ανζού και προσπάθησε να τις ανακαταλάβει, αλλά τελικά αναγκάστκε να παραδώσει και την πόλη του Επινάλ το 1466. Το 1473 άφησε τη συμμαχία του με τον Κάρολο των Βαλουά τον ριψοκίνδυνο, δούκα της Βουργουνδίας και μετά το θάνατο αυτού συνήργησε στο γάμο της κόρης του Μαρίας δούκισσας της Βουργουνδίας με τον Μαξιμιλιανό Α΄ των Αψβούργων της Γερμανίας.
Το 1484 απεβίωσε στο Μουαγιανβικ σε ηλικία 51 ετών.
Προσωρινές ονομασίες στην αστρονομία

Οι Προσωρινές ονομασίες στην αστρονομία είναι οι αστρονομικές συμβάσεις ονομασίας που εφαρμόζονται σε ουράνια σώματα αμέσως μετά την ανακάλυψη τους. Η προσωρινή ονομασία συνήθως αντικαθίσταται από μια μόνιμη ονομασία όταν έχει υπολογιστεί μια αξιόπιστη τροχιά.
Πρωτάθλημα ποδοσφαίρου Μάλτας

Σύστημα διεξαγωγής

Το πρωτάθλημα διεξάγεται σε δύο γύρους. Κάθε ποδοσφαιρική περίοδος διαρκεί από τον Αύγουστο μέχρι τον Μάιο. Στον πρώτο γύρο, οι δώδεκα ομάδες αγωνίζονται ανά μεταξύ τους από δύο φορές. Μετά την ολοκλήρωση της 22ης αγωνιστικής οι ομάδες χωρίζονται σε δύο ομίλους. Οι πρώτες έξι ομάδες συμμετέχουν στον όμιλο του πρωταθλητή και οι τελευταίες έξι στον όμιλο της διαβάθμισης.
Ο πρωταθλητής κάθε χρονιάς συμμετέχει στον πρώτο ή δεύτερο προκριματικό γύρο του ΟΥΕΦΑ Τσάμπιονς Λιγκ. Ο δεύτερος και ο τρίτος της βαθμολογίας συμμετέχουν στον πρώτο ή δεύτερο προκριματικό γύρο του ΟΥΕΦΑ Γιουρόπα Λιγκ, όπως και η κυπελλούχος ομάδα. Οι δύο τελευταίες ομάδες του ομίλου της διαβάθμισης, υποβαθμίζονται στην Λ-Εγουέλ Ντιβιζιόνι Μαλτία ενώ η 10η ομάδα δίνει αγώνα πλέι-οφ με την 3η ομάδα της Λ-Εγουέλ Ντιβιζιόνι Μαλτία.
Μιντάουγκας Κουζμίνσκας

Ευρώπη

Ο Κουζμίνσκας ξεκίνησε τη σταδιοδρομία του το 2006 με τη Σακαλάι, στην οποία αγωνίστηκε για μία σεζόν. Τη σεζόν 2007-08, μετακόμισε στην Πέρλας. Το καλοκαίρι του 2008, υπέγραψε στη Σιαουλιάι. 
Το Σεπτέμβριο του 2009, υπέγραψε με τη Ζάλγκιρις, αλλά παρέμεινε για μία σεζόν με δανεισμό στη Σιαουλιάι. Το 2010, εντάχθηκε στη Ζάλγκιρις και παρέμεινε στην ομάδα για τρεις σεζόν. 
Τον Ιούνιο του 2013, υπέγραψε συμβόλαιο με την ισπανική Μάλαγα. Στις 22 Οκτωβρίου 2015, σημείωσε 23 πόντους (προσωπικό ρεκόρ) στην Ευρωλίγκα και οδήγησε την ομάδα του στη νίκη με 93-82 επί της Μακάμπι Τελ Αβίβ στο Τελ Αβίβ. Στη συνέχεια, στις 13 Νοεμβρίου, έπαιξε τον πιο αποδοτικό αγώνα του στην Ευρωλίγκα με 30 βαθμούς PIR (22 πόντοι (2FG: 6/7, 3FG: 3/5, FT: 1/1), 4 ριμπάουντ, 3 κλεψίματα) και οδήγησε τη Μάλαγα σε ακόμη μία εξαιρετική εκτός έδρας νίκη με 86-78, αυτή τη φορά εναντίον της ΤΣΣΚΑ Μόσχας.   Σε 36 αγώνες πρωταθλήματος με τη Μάλαγα τη σεζόν 2015-16, είχε μέσο όρο 10.3 πόντους, 3.0 ριμπάουντ και 1.1 ασίστ ανά αγώνα.

ΝΒΑ

Στις 9 Ιουλίου 2016, υπέγραψε με τους Νιου Γιορκ Νικς στο NBA.   Στις 25 Οκτωβρίου 2016, έκανε το ντεμπούτο του για τους Νικς στον πρώτο αγώνα της σεζόν, σημειώνοντας 7 πόντους σε 9 λεπτά στην ήττα με 117-88 από τους Κλίβελαντ Καβαλίερς. Στις 12 Ιανουαρίου 2017, σημείωσε 19 πόντους σε μία νίκη με 104-89 επί των Σικάγο Μπουλς. 
Στις 12 Νοεμβρίου 2017, αποδεσμεύτηκε από τους Νικς για να δοθεί χώρος για την επιστροφή του τιμωρημένου Τζόακιμ Νόα.  Εμφανίστηκε σε 68 αγώνες κατά τη διάρκεια της πρώτης του σεζόν, αλλά μόνο σε έναν αγώνα στο ξεκίνημα της δεύτερης σεζόν του.

Επιστροφή στην Ευρώπη

Την 1η Ιανουαρίου 2018, υπέγραψε με την ιταλική Ολίμπια Μιλάνο. Την 1η Ιουλίου 2019, αποχώρησε από την ομάδα, μετά από 1,5 σεζόν που αγωνίστηκε μαζί της, κερδίζοντας έναν τίτλο Πρωταθλήματος. 
Στις 22 Ιουλίου 2019, υπέγραψε διετές συμβόλαιο με τον Ολυμπιακό.

Προσωπική ζωή

Και οι δύο γονείς του Κουζμίνσκας ήταν επαγγελματίες αθλητές. Ο πατέρας του, Βλάντας, έπαιζε επιτραπέζια αντισφαίριση, ενώ η μητέρα του, Ζίτα, ήταν επαγγελματίας καλαθοσφαιρίστρια. Έχει επίσης έναν μεγαλύτερο αδελφό, Σαούλιους, ο οποίος ήταν επίσης επαγγελματίας καλαθοσφαιριστής μεταξύ 1999 και 2015.
Πήληκες

Τοποθεσία του αρχαίου δήμου

Ο δήμος των Πηλήκων, ήταν δήμος των Μεσογείων. Η ακριβής τοποθεσία του δήμου αυτού δεν έχει προσδιορισθεί, παραμένει άγνωστη και δεν έχει ακόμα ταυτιστεί επακριβώς με κάποια σημερινή περιοχή, αλλά πιστεύεται ότι ήταν βόρεια της Αθήνας, κοντά στους δήμους των Κρωπιδών και των Ευπυριδών, οι οποίοι μαζί με τους Πήληκες, ευρισκόμενοι και οι τρεις στην ίδια πεδιάδα,  συναποτελούσαν τους Τρικώμους, όπως αναφέρει ο Στέφανος Βυζάντιος. Σύμφωνα με τον John S. Traill, το κέντρο του δήμου βρίσκεται σε θέση κοντά στη Χασιά, η οποία υπάγεται στον Δήμο Φυλής.
Από τους σύγχρονους ερευνητές, άλλοι πιστεύουν ότι βρίσκεται στα βόρεια ή τα δυτικά του Αιγάλεω, ίσως κοντά στη σύγχρονη Χασιά, άλλοι εκτιμούν ότι βρισκόταν στο Άνω Μαρούσι, καθώς σύμφωνα με τον Διονύσιο Σουρμελή ο γειτονικός δήμος των Αθμονείων, ο οποίος ήταν κοντά στους Πήληκες, συνενώθηκε με αυτόν και οι δυο δήμοι ονομάστηκαν έκτοτε «Αμαρύσιοι». Σύμφωνα με άλλους ερευνητές ο δήμος βρισκόταν κοντά στο Καματερό ή στο χωριό Πέληκας, όπως πίστευαν, τον 19ο αιώνα, οι παλαιότεροι ερευνητές, ή/και τον λόφο Πέλικα, ενώ άλλοι ερευνητές θεωρούν ότι δεν είναι κοντά σε αυτήν τη θέση.

Η συμμετοχή του δήμου στην αρχαία Βουλή

Ο δήμος, η ύπαρξη του οποίου επιβεβαιώνεται και από διάφορες επιγραφές, ως μέλος της Λεοντίδας φυλής, συμμετείχε με 2 βουλευτές στην αρχαία Βουλή των 500, κατά την πρώτη περίοδο (508 – 307/306 π.Χ.). Κατά τη δεύτερη (307/306 – 224/223 π.Χ.) και την τρίτη περίοδο (224/223 – 201/200 π.Χ.) ο δήμος αντιπροσωπευόταν επίσης με 2 βουλευτές στη Βουλή των 600. Κατά την τέταρτη (201/200 π.Χ. – 126/127) και την πέμπτη περίοδο (126/127 – 3ος αιώνας) είναι άγνωστος ο αριθμός βουλευτών–αντιπροσώπων του δήμου.

Οι κάτοικοι των Πηλήκων

Ο δημότης των αρχαίων Πηλήκων ονομαζόταν Πήληξ. Οι Πήληκες ήταν μέρος θρησκευτικής ένωσης, μαζί με τους γείτονες τους από τους δήμους των Κρωπιδών και των Ευπυριδών, αλλά δεν είναι γνωστές άλλες λεπτομέρειες για την λατρεία αυτής της ένωσης.
Ξιφασκία στους Θερινούς Ολυμπιακούς Αγώνες 1900 – Ξίφος μονομαχίας ερασιτεχνών και διδασκάλων

Σύνοψη αγωνίσματος

Στο αγώνισμα ξιφασκίας ερασιτεχνών και διδασκάλων συμμετείχαν οι καλύτεροι ερασιτέχνες ξιφομάχοι εναντίον των καλύτερων διδασκάλων. Σε αυτό το ανοιχτό αγώνισμα προκρίθηκαν για να ανταγωνιστούν οι τέσσερις κορυφαίοι ξιφομάχοι στο καθένα από τα άλλα δύο αγωνίσματα ξίφους μονομαχίας. Το αγώνισμα αποτελούνταν από ένα μόνο τουρνουά με αγώνες της μιας επαφής.
Ο Γάλλος διδάσκαλος Άλμπερτ Ρόμπερτ Αγιά πήρε την πρώτη θέση πετυχαίνοντας 7 νίκες, στη δεύτερη θέση ακολούθησε ο Κουβανός ερασιτέχνης Ραμόν Φονστ με 6 νίκες και στην τρίτη ο Γάλλος ερασιτέχνης Λεόν Σε με 4 νίκες.
Γεώργιος ΣΤ΄ του Ηνωμένου Βασιλείου

Βιογραφία

Γεννήθηκε στο Σάντρινγκχαμ της Αγγλίας και ήταν γιος του δούκα της Υόρκης, και μετέπειτα βασιλιά Γεωργίου Ε΄, και της δούκισσας της Υόρκης Μαίρης του Τεκ. Ήταν περισσότερο γνωστός με το όνομα Αλβέρτος. Από το 1909 παρακολουθούσε μαθήματα στο Ναυτικό Βασιλικό Κολλέγιο του Όσμπορν, αλλά στις εξετάσεις κατατάχθηκε τελευταίος στην τάξη του. Παρ' όλα αυτά συνέχισε τις σπουδές του και στο Ναυτικό Βασιλικό Κολλέγιο στο Ντάρτμουθ. Παρακολούθησε διάφορες μάχες στον Α΄ Παγκόσμιο Πόλεμο, αλλά αναγκάστηκε να αποσυρθεί εξαιτίας μιας αρρώστιας που τον ταλαιπωρούσε.
Στις 11 Δεκεμβρίου του 1936 ο αδερφός του, Εδουάρδος Η΄, παραιτήθηκε από τον θρόνο εξαιτίας ενός σκανδάλου, με αποτέλεσμα ο πρίγκιπας Αλβέρτος να τον διαδεχθεί ως Γεώργιος ΣΤ΄. Η στέψη πραγματοποιήθηκε στις 12 Μαΐου του 1937. Κατά τη διάρκεια της βασιλείας του η Μεγάλη Βρετανία αντιμετώπισε τον Β΄ Παγκόσμιο Πόλεμο.
Τον Ιούνιο του 1944 επισκέφθηκε τις ακτές της Νορμανδίας, δέκα μέρες μετά τη Συμμαχική απόβαση και στη συνέχεια ταξίδεψε για να επιθεωρήσει τα στρατεύματα στην Ιταλία. Το 1947 παραιτήθηκε από τον τίτλο του αυτοκράτορα των Ινδιών, αναγνωρίζοντας ουσιαστικά την ανεξαρτησία της χώρας.
Απεβίωσε στον ύπνο του στις 6 Φεβρουαρίου του 1952 στο Σάντρινγκχαμ και ενταφιάστηκε στο κάστρο Ουίνδσορ.

Ταινία

Το 2010, ο Γεώργιος ΣΤ΄ ενσαρκώθηκε κινηματογραφικά από τον Κόλιν Φερθ, στην ταινία "Ο Λόγος του Βασιλιά", με το Βρετανό ηθοποιό να κερδίζει για την ερμηνεία του Όσκαρ Α΄ Ανδρικού Ρόλου. Η ταινία, η οποία εστίαζε στο πρόβλημα άρθρωσης του Γεωργίου ΣΤ΄, κατέκτησε επίσης και το Όσκαρ Καλύτερης Ταινίας.
Ιωάννης Α΄ της Πορτογαλίας

Βασιλιάς της Πορτογαλίας

Ακολούθησε περίοδος αναρχίας ως τις 6 Απριλίου 1385, καθώς το βασιλικό συμβούλιο στην Κόιμπρα έδωσε το στέμμα στον Ιωάννη, τότε αρχηγό του τάγματος της Αβίς. Ο Ιωάννης Α΄ της Καστίλης εξοργισμένος συμμάχησε με το γαλλικό ιππικό και ετοιμάστηκε για επίθεση στην Πορτογαλία, ενώ αντίθετα ο Ιωάννης της Πορτογαλίας είχε την υποστήριξη των Άγγλων. Στις κρίσιμες μάχες που δόθηκαν στην συνέχεια, ιδιαίτερα στην μάχη της Αλζουμπαρότα (14 Αυγούστου 1385), ο στρατός της Καστίλλης γνώρισε ολοκληρωτική συντριβή και ο βασιλιάς τους Ιωάννης αναγκάστηκε να υποχωρήσει αναγνωρίζοντας την κυριαρχία του Ιωάννη στην Πορτογαλία.
Στις 11 Φεβρουαρίου 1387 ο Ιωάννης παντρεύτηκε την Φιλίππη του Λάνκαστερ, κόρη του Ιωάννη της Γάνδης, που είχε αποδειχτεί ένας αληθινός σύμμαχος στον αγώνα του με την Καστίλλη. Μετά τον θάνατο του Ιωάννη Α΄ της Καστίλλης (1390) χωρίς να αφήσει απογόνους με την Βεατρίκη, ο Ιωάννης Α΄ της Πορτογαλίας επιθυμώντας πάντοτε την ειρήνη δεν ενόχλησε την χώρα. Η μόνη στρατιωτική εκστρατεία που έκανε στην διάρκεια της βασιλείας του ήταν η κατάκτηση της Θέουτα (1465), μια, πόλη στρατηγικής σημασίας, προκειμένου να ελέγξει τις ακτές της Αφρικής.
Σύγχρονοι συγγραφείς του τον αναφέρουν σαν καλλιεργημένο μονάρχη με βαθιά εκπαίδευση. Η αγάπη του για την γνώση πέρασε και στους γιους του: ο διάδοχος του, Εδουάρδος, ήταν ποιητής και συγγραφέας, ο Πέτρος, δούκας της Κόιμπρα, ήταν ένας από τους πιο μορφωμένους πρίγκιπες της εποχής του, ενώ ο τρίτος γιος του, Ερρίκος ο Θαλασσοπόρος, έγινε διάσημος για τις ναυτικές του ανακαλύψεις. Το 1430 η κόρη του Ισαβέλλα παντρεύτηκε τον Φίλιππο Γ΄ τον καλό, δούκα της Βουργουνδίας.